Vermiste man oorleef maand lank op skoenlapper-dieetDie bloutier-skoenlapper van Australië Foto: Wikimedia ŉ Man van Australië wat verdwyn het, het ŉ maand lank op ŉ dieet van skoenlappers, skulpvis en vrugte oorleef. Sephen Currie (40) was 15 kg ligter toe hy Dinsdag, 10 km ver van sy huis in Queensland, opgespoor is. Hy is op 29 Desember as vermis aangemeld. Hy het aan die polisie gesê hy het gaan stap en het op pad terug verdwaal, berig die Cairns Post. ŉ Plaaslike inwoner het hom op ŉ bospaadjie aangetref. “Ons het gedink hy is dood. Hy het net ŉ kortbroek aangehad, geen skoene of hoed nie. Hy het geen proviand by hom gehad nie,” het konst. Vince Marcel, woordvoerder van die polisie, aan Cairns Post gesê. -SAPA